K. Sárközy, poslankyňa: (2002-12-12):
Predseda Národnej rady Slovenskej republiky rozhodnutím z 29. novembra 2002 č. 79 pridelil Výboru Národnej rady Slovenskej republiky pre sociálne veci a bývanie na prerokovanie návrh vlády na odvolanie zástupcov štátu z Predstavenstva Národného úradu práce a na voľbu zástupcov štátu do Predstavenstva Národného úradu práce. Výbor Národnej rady Slovenskej republiky pre sociálne veci a bývanie prerokoval návrh vlády na odvolanie zástupcov štátu z Predstavenstva Národného úradu práce a na voľbu zástupcov štátu do Predstavenstva Národného úradu práce na 7. schôdzi dňa 5. decembra 2002 a uznesením č. 46 z 5. decembra 2002 súhlasil s predloženým návrhom vlády. Výbor konštatoval, že návrh vlády na odvolanie zástupcov štátu z Predstavenstva Národného úradu práce a na voľbu zástupcov štátu do Predstavenstva Národného úradu práce je v súlade so zákonom č. 387/1996 Z. z. o zamestnanosti v znení neskorších predpisov. Výbor Národnej rady Slovenskej republiky pre sociálne veci a bývanie po prerokovaní návrhu vlády na odvolanie zástupcov štátu z Predstavenstva Národného úradu práce a na voľbu zástupcov štátu do Predstavenstva Národného úradu práce uznesením č. 46 z 5. decembra 2002 odporúča Národnej rade Slovenskej republiky 1. podľa § 8 ods. 2 zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov odvolať z funkcie člena Predstavenstva Národného úradu práce zástupcov štátu navrhnutých vládou Slovenskej republiky Miloša Nosála a Jána Varjúa, 2. podľa § 8 ods. 2 zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov zvoliť za členov Predstavenstva Národného úradu práce zástupcov štátu navrhnutých vládou Slovenskej republiky, a to Miroslava Beblavého, Jána Almášiho, Miloša Nosála a Tibora Katocsa. Výbor Národnej rady Slovenskej republiky pre sociálne veci a bývanie odporúča Národnej rade Slovenskej republiky, aby odvolanie a voľba členov Predstavenstva Národného úradu práce sa konali verejným hlasovaním s tým, že odvolanie sa vykoná spoločne a voľba osobitne o každom návrhu. Správa Výboru Národnej rady Slovenskej republiky pre sociálne veci a bývanie o výsledku prerokovania návrhu vlády na odvolanie zástupcov štátu z Predstavenstva Národného úradu práce a na voľbu zástupcov štátu do Predstavenstva Národného úradu práce bola schválená uznesením č. 46 z 5. decembra 2002. Teraz mi dovoľte predložiť správu Výboru Národnej rady Slovenskej republiky pre sociálne veci a bývanie o výsledku prerokovania návrhu vlády na odvolanie zástupcov štátu z Dozornej rady Národného úradu práce a na voľbu zástupcov štátu do Dozornej rady Národného úradu práce. Predseda Národnej rady Slovenskej republiky rozhodnutím z 29. novembra 2002 č. 79 pridelil Výboru Národnej rady Slovenskej republiky pre sociálne veci a bývanie na prerokovanie návrh vlády na odvolanie zástupcov štátu z Dozornej rady Národného úradu práce a na voľbu zástupcov štátu do Dozornej rady Národného úradu práce. Výbor Národnej rady Slovenskej republiky pre sociálne veci a bývanie prerokoval návrh vlády na odvolanie zástupcov štátu z Dozornej rady Národného úradu práce a na voľbu zástupcov štátu do Dozornej rady Národného úradu práce na 7. schôdzi dňa 5. decembra 2002 a uznesením č. 47 z 5. decembra 2002 súhlasil s predloženým návrhom vlády. Výbor konštatoval, že návrh vlády na odvolanie zástupcov štátu z Dozornej rady Národného úradu práce a na voľbu zástupcov štátu do Dozornej rady Národného úradu práce je v súlade so zákonom č. 387/1996 Z. z. o zamestnanosti v znení neskorších predpisov. Výbor Národnej rady Slovenskej republiky pre sociálne veci a bývanie po prerokovaní návrhu vlády na odvolanie zástupcov štátu z Dozornej rady Národného úradu práce a na voľbu zástupcov štátu do Dozornej rady Národného úradu práce uznesením č. 47 z 5. decembra 2002 odporúča Národnej rade Slovenskej republiky 1. podľa § 10 ods. 3 zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov odvolať z funkcie člena Dozornej rady Národného úradu práce zástupcov navrhnutých vládou Slovenskej republiky, a to Kristínu Százovú a Pavla Kravca, 2. podľa § 10 ods. 3 zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov zvoliť za členov Dozornej rady Národného úradu práce zástupcov navrhnutých vládou Slovenskej republiky, a to Annu Michalíkovú a Ritu Tornyaiovú. Výbor Národnej rady Slovenskej republiky pre sociálne veci a bývanie odporúča Národnej rade Slovenskej republiky, aby odvolanie a voľba členov Dozornej rady Národného úradu práce sa konali verejným hlasovaním s tým, že odvolanie sa vykoná spoločne a voľba osobitne o každom návrhu. Správa Výboru Národnej rady Slovenskej republiky pre sociálne veci a bývanie o výsledku prerokovania návrhu vlády na odvolanie zástupcov štátu z Dozornej rady Národného úradu práce a na voľbu zástupcov štátu do Dozornej rady Národného úradu práce bola schválená uznesením č. 47 z 5. decembra 2002. Skončila som, pani podpredsedníčka, môžete otvoriť rozpravu k obidvom predneseným správam. Ďakujem. Z. Martináková, podpredsedníčka NR SR: Ďakujem, pani poslankyňa. Otváram rozpravu k týmto dvom bodom programu. Písomne sa do rozpravy neprihlásil žiaden poslanec. Otváram možnosť prihlásiť sa ústne do rozpravy. Uzatváram možnosť prihlásiť sa ústne do rozpravy a zároveň vyhlasujem rozpravu k týmto dvom bodom programu za skončenú. Ďakujem pánovi ministrovi aj páni poslankyni Kláre Sárközy. Nasledujúcim bodom programu je návrh rozpočtu Sociálnej poisťovne na rok 2003 . Návrh rozpočtu Sociálnej poisťovne vám bol rozdaný ako tlač 84, spoločnú správu výborov ste dostali ako tlač 84a spolu s návrhom uznesenia Národnej rady. Návrh rozpočtu Sociálnej poisťovne uvedie podpredseda Správnej rady Sociálnej poisťovne pán Marián Rybár. Prosím ho, aby sa ujal slova. Nech sa páči. M. Rybár, podpredseda Správnej rady Sociálnej poisťovne: Vážená pani predsedajúca, vážení páni poslanci, vážené panie poslankyne, vážená Národná rada, návrh rozpočtu Sociálnej poisťovne na rok 2003 predkladám Národnej rade Slovenskej republiky z poverenia Správnej rady tejto verejnoprávnej inštitúcie v súlade s § 7 ods. 1 písm. a) zákona Národnej rady Slovenskej republiky č. 274/1994 Z. z. o Sociálnej poisťovni. Návrh rozpočtu Sociálnej poisťovne na rok 2003 vychádza z makroekonomických ukazovateľov, s ktorými sa uvažuje v návrhu štátneho rozpočtu na rok 2003, t. j. s mierou nezamestnanosti 18,9 %, vypočítanej z celkového počtu registrovaných nezamestnaných, čo zodpovedá miere nezamestnanosti 19 %, vypočítanej z disponibilného počtu nezamestnaných, ako je uvedené v zákone o štátnom rozpočte na rok 2003, a s mierou inflácie 8,8 %. Návrh rozpočtu Sociálnej poisťovne na rok 2003 počíta s platbami štátu na poistné, na nemocenské poistenie a dôchodkové zabezpečenie v rovnakej výške, ako sú zapracované v návrhu štátneho rozpočtu na rok 2003. Pri platbách štátu sa vychádza z vymeriavacieho základu vo výške 5 410 Sk na dôchodkové zabezpečenie a vo výške 2 430 Sk na nemocenské poistenie, čo predstavuje príjmy od štátu na dôchodkové zabezpečenie v sume 7 737 mil. Sk a na nemocenské poistenie v sume 1 151 mil. Sk. Výška poistného na nemocenské poistenie a dôchodkové zabezpečenie od Národného úradu práce za nezamestnaných občanov poberajúcich podporu v nezamestnanosti je tiež na úrovni zapracovaného v návrhu štátneho rozpočtu na rok 2003. Platby od Národného úradu práce sú vypočítané z vymeriavacieho základu 2 700 Sk. Návrh rozpočtu Sociálnej poisťovne na rok 2003 vychádza aj z platných a účinných právnych predpisov, súčasne však zohľadňuje návrhy na zmeny týchto predpisov tak, ako boli predložené na schválenie plénu Národnej rady Slovenskej republiky nadväzne na zákon o štátnom rozpočte na rok 2003. K dnešnému dňu, ako je známe, sú tieto zmeny schválené. Tou najdôležitejšou, ktorá mala najzásadnejší vplyv na spracovanie návrhu štátneho rozpočtu, teda návrhu rozpočtu Sociálnej poisťovne na rok 2003, bolo posunutie účinnosti zákona o sociálnom poistení na 1. 1. 2004. V návrhu rozpočtu Sociálnej poisťovne na rok 2003 sa rešpektuje aj ustanovenie § 8a zákona č. 303/1995 Z. z. o rozpočtových pravidlách v znení zákona č. 427/2002 Z. z., preto základná bilancia zdrojov a výdavkov obsahuje aj rozpočtový výhľad na roky 2004 a 2005. V zmysle zákona o rozpočtových pravidlách v platnom znení je návrh rozpočtu Sociálnej poisťovne na rok 2003 spracovaný podľa ekonomickej klasifikácie, ktorú je táto inštitúcia povinná dodržiavať s účinnosťou od 1. 1. 2003. Návrh rozpočtu Sociálnej poisťovne na rok 2003 predpokladá celkový výsledok hospodárenia k 31. 12. budúceho roka na úrovni 5 311 477 000 Sk. Hospodárenie bežného roka sa očakáva prebytkovo v základnom fonde nemocenského poistenia a v základnom fonde poistenia zodpovednosti za škodu. Deficitné hospodárenie sa predpokladá v základnom fonde dôchodkového zabezpečenia. V tejto súvislosti však treba poznamenať, že vo výdavkoch tohto fondu je zapracovaná aj kvantifikácia prípadného zvýšenia dôchodkov od 1. júla 2003, zodpovedajúca 5-percentnému zvýšeniu dôchodkov. Deficit základného fondu dôchodkového zabezpečenia bude krytý z vnútorných zdrojov Sociálnej poisťovne a z rezervného fondu a presunom zo základného fondu nemocenského poistenia. Celkove v bežnom roku sa predpokladá vyrovnané hospodárenie. Príjmy sú rozpočtované vo výške 97 626 629 000 Sk a výdavky vo výške 97 597 57 000 Sk, to znamená, že hospodárenie bežného roka je prakticky vyrovnané. Malo by skončiť miernym prebytkom v sume 29 572 000 Sk. Treba poznamenať, že z príjmov možno cca 800 mil. Sk označiť za rizikové. Bude snahou výkonných orgánov Sociálnej poisťovne eliminovať ich rizikovosť aktivátmi smerujúcimi k zvýšeniu úspešnosti výberu poistného a pri vymáhaní pohľadávok. Tento výsledok hospodárenia v bežnom roku je o 642 mil. horší, ako sa predpokladá v návrhu štátneho rozpočtu na rok 2003, čo však nemožno považovať vzhľadom na celkové rozpočtové finančné objemy za zásadný rozdiel. Vzhľadom na uvedené odporúčam schváliť predložený návrh rozpočtu Sociálnej poisťovne na rok 2003. Ďakujem za pozornosť. Z. Martináková, podpredsedníčka NR SR: Ďakujem, pán podpredseda. Zaujmite, prosím, miesto určené pre navrhovateľov. Slovo má členka výboru pre sociálne veci a bývanie pani poslankyňa Ľubica Navrátilová. Požiadam ju, aby podala správu o výsledku prerokovania návrhu vo výboroch Národnej rady. Nech sa páči, pani poslankyňa. Ľ. Navrátilová, poslankyňa: Vážená pani podpredsedníčka, vážené kolegyne, kolegovia, prv než vám prednesiem spoločnú správu Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie, dovolím si vás požiadať, aby ste si v materiáloch na druhej strane opravili jednu preklepovú chybu. V bilancii základného fondu dôchodkového poistenia miesto 94 mld. má byť 84 mld. Takže dovoľte mi, aby som vám predniesla spoločnú správu Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie o výsledku prerokovania návrhu rozpočtu Sociálnej poisťovne na rok 2003. Výbor Národnej rady Slovenskej republiky pre sociálne veci a bývanie ako gestorský výbor k návrhu rozpočtu Sociálnej poisťovne na rok 2003 podáva Národnej rade Slovenskej republiky túto spoločnú správu výborov Národnej rady Slovenskej republiky. Predseda Národnej rady Slovenskej republiky rozhodnutím z 18. novembra 2002 č. 57 pridelil návrh rozpočtu Sociálnej poisťovne na rok 2003 na prerokovanie týmto výborom: Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie. Ako gestorský výbor určil Výbor Národnej rady Slovenskej republiky pre sociálne veci a bývanie. Návrh rozpočtu Sociálnej poisťovne na rok 2003 prerokovali a odporučili Národnej rade Slovenskej republiky schváliť: - Výbor Národnej rady Slovenskej republiky pre sociálne veci a bývanie uznesením č. 40 z 27. novembra 2002 schválil s tým, že zdroje celkom sú 102 908 534 000 Sk, výdavky 97 597 057 000 Sk, v tom základný fond nemocenského poistenia 10 063 700 000 Sk, základný fond dôchodkového zabezpečenia 84 114 458 000 Sk, základný fond poistenia zodpovednosti za škodu 500 000 000 Sk, správny fond vo výške 2 918 899 000 korún, rezervný fond 3 040 139 000 Sk. Krytie základného fondu dôchodkového zabezpečenia je zabezpečené okrem zdrojov základného fondu dôchodkového zabezpečenia aj z prostriedkov základného fondu nemocenského poistenia a z rezervného fondu. Výbor Národnej rady Slovenskej republiky pre financie, rozpočet a menu uznesením č. 31 z 26. novembra 2002 schválil návrh s týmito pozmeňujúcimi návrhmi: príjmy vo výške 102 908 534 000 Sk, výdavky vo výške 97 597 057 000 Sk, v tom základný fond nemocenského poistenia 10 063 700 000 Sk, základný fond dôchodkového zabezpečenia 84 114 458 000 Sk, základný fond poistenia zodpovednosti za škodu 500 000 000 Sk, správny fond 2 857 294 000 Sk, t. j. zníženie o 61 605 000 Sk, tvorbu rezervného fondu vo výške 3 040 139 000 Sk. Celkový bilančný rozdiel je 5 434 687 000 Sk, to znamená zvýšenie o 61 605 000 Sk. Z uznesenia výborov Národnej rady Slovenskej republiky, ktoré návrh rozpočtu Sociálnej poisťovne na rok 2003 prerokovali, vyplývajú tieto zmeny: 1. správny fond 2 857 294 000 Sk, t. j. zníženie o 61 605 000 Sk, 2. celkový bilančný rozdiel 5 434 687 000 Sk, t. j. zvýšenie o 61 605 000 Sk. Ide o jednotné zvýšenie čerpania verejných prostriedkov na mzdy. Výbor Národnej rady Slovenskej republiky pre financie, rozpočet a menu a gestorský výbor odporúča tieto zmeny schváliť. Výbor Národnej rady Slovenskej republiky pre sociálne veci a bývanie ako gestorský výbor na základe uznesení výborov k návrhu rozpočtu Sociálnej poisťovne na rok 2003, uvedený v druhej časti tejto spoločnej správy, odporúča Národnej rade Slovenskej republiky návrh rozpočtu Sociálnej poisťovne na rok 2003 schváliť. Gestorský výbor ma určil ako spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu rozpočtu Sociálnej poisťovne na rok 2003 a návrh uznesenia Národnej rady Slovenskej republiky. Spoločná správa výborov Národnej rady Slovenskej republiky o výsledku prerokovania návrhu rozpočtu Sociálnej poisťovne na rok 2003 bola schválená uznesením Výboru Národnej rady Slovenskej republiky pre sociálne veci a bývanie č. 45 z 5. decembra 2002... (Ruch v sále.) Z. Martináková, podpredsedníčka NR SR: Páni poslanci, prosím pokoj v rokovacej sále. Ľ. Navrátilová, poslankyňa: ... ako tlač 84. Ďakujem, skončila som. Z. Martináková, podpredsedníčka NR SR: Ďakujem, pani poslankyňa, zaujmite miesto určené pre spravodajcov. Otváram rozpravu k tomuto bodu programu. Písomne sa do rozpravy neprihlásil žiaden poslanec. Otváram možnosť prihlásiť sa do rozpravy ústne. Uzatváram možnosť prihlásiť sa ústne do rozpravy a vyhlasujem rozpravu k tomuto bodu programu za skončenú. Chcete sa vyjadriť, pán navrhovateľ, pani spravodajkyňa? Ďakujem veľmi pekne. Budeme pokračovať ďalším bodom programu, ktorým je návrh poistného rozpočtu Všeobecnej zdravotnej poisťovne na rok 2003 . Návrh vám bol, panie poslankyne, páni poslanci, rozdaný ako tlač 94 a spoločnú správu ste dostali ako tlač 94a spolu s návrhom uznesenia. Návrh v parlamente uvedie poverený člen Správnej rady Všeobecnej zdravotnej poisťovne pán Miroslav Gazdík a ja ho prosím, aby sa ujal slova. M. Gazdík, člen Správnej rady Všeobecnej zdravotnej poisťovne: Vážená pani podpredsedníčka Národnej rady, vážené panie poslankyne, vážení páni poslanci, vážená Národná rada Slovenskej republiky, v súlade s § 42 ods. 7 zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriadení rezortných, odvetvových, podnikových a občianskych zdravotných poisťovní v znení neskorších predpisov Všeobecná zdravotná poisťovňa predkladá na schválenie Národnej rade Slovenskej republiky návrh poistného rozpočtu Všeobecnej zdravotnej poisťovne na rok 2003. Základnou podmienkou na zostavenie poistného rozpočtu je dodržať ustanovenie § 49 ods. 2 zákona, t. j. aby výdavky neprevýšili príjmy Všeobecnej zdravotnej poisťovne. Každoročné nereálne prispôsobovanie výšky výdavkov na úroveň štátom stanovených príjmov pri schvaľovaní poistného rozpočtu Všeobecnej zdravotnej poisťovne je príčinou narastania deficitu Všeobecnej zdravotnej poisťovne, ktorý už presiahol 4,9 mld. Sk, a to napriek poskytnutiu mimorozpočtových zdrojov vo výške 1,6 mld. Sk. Všeobecná zdravotná poisťovňa nemá nástroje ani možnosti vysporiadať sa s paradoxom tejto situácie, ktorý sa prejavuje v obmedzovaní platieb štátu na zdravotné poistenie a súčasne zvyšovaním cien vstupov do zdravotníctva. Nevyváženosť dosahov regulačných nástrojov rozpočtovej politiky štátu priamo ohrozuje stabilitu nielen Všeobecnej zdravotnej poisťovne, ale celého rezortu zdravotníctva a vedie k zhoršovaniu dostupnosti a kvality zdravotníckych služieb pre poistencov Všeobecnej zdravotnej poisťovne reprezentujúcich viac ako 60 % obyvateľstva Slovenskej republiky. Schodok rozpočtu v roku 2003, ktorý nie je premietnutý v predloženom návrhu vzhľadom na nutnosť zostaviť vyrovnaný návrh rozpočtu Všeobecnej zdravotnej poisťovne podľa východísk štátneho rozpočtu, predpokladáme vo výške 2 152 607 000 korún. Predstavuje nedostatok zdrojov, na ktoré Všeobecná zdravotná poisťovňa poukazuje v prílohe č. 6, ktorá je vypracovaná ako alternatíva poistného rozpočtu na rok 2003. Táto nepremieta platbu poistného plateného štátom vo výške stanovenej v návrhu o štátnom rozpočte na rok 2003, ale je daná predovšetkým výškou skutočných nákladov za poskytnutú zdravotnú starostlivosť v predchádzajúcom roku s minimálnym zohľadnením oprávnených požiadaviek poskytovateľov zdravotnej starostlivosti. Legislatívne zmeny prijaté v roku 2002 založili utlmenie príjmov Všeobecnej zdravotnej poisťovne, napríklad zmena prerozdeľovania zo 100 na 85 %, a rast výdavkov, napríklad cenové opatrenia. Príjmy Všeobecnej zdravotnej poisťovne ovplyvnilo aj neodvádzanie plnej výšky finančných prostriedkov Spoločnou zdravotnou poisťovňou v rámci prerozdeľovacieho procesu. Spoločná zdravotná poisťovňa dlhuje Všeobecnej zdravotnej poisťovni k 31. 10. 2002 celkom objem finančných prostriedkov vo výške 2,4 mld. Sk. Vyrovnaný návrh rozpočtu neumožňuje zvýšiť platby poskytovateľom zdravotnej starostlivosti ani do výšky očakávanej miery inflácie nad cca 8 %. Rozdielna kalkulácia platby štátu v prípade návrhu podľa podmienok štátneho rozpočtu na poistenca a mesiac predstavuje 405 Sk a v alternatíve je vo výške 485 Sk na poistenca a mesiac, by znamenala zvýšený nárok na štátny rozpočet vo výške 3,2 mld. Sk. Správna rada Všeobecnej zdravotnej poisťovne na svojom zasadnutí dňa 13. novembra 2002 sa dôverne zaoberala s predkladaným materiálom a dospela k záveru, že na zabezpečenie potrebnej zdravotnej starostlivosti svojich poistencov je návrh poistného rozpočtu vypracovaný na základe východísk štátneho rozpočtu v zdrojovej časti nedostatočný. Z uvedeného dôvodu Správna rada Všeobecnej zdravotnej poisťovne odporúča Národnej rade Slovenskej republiky schváliť návrh poistného rozpočtu Všeobecnej zdravotnej poisťovne na rok 2003 v celkovej výške tvorby a použitia fondov 44 414 940 000 Sk. Súčasťou návrhu poistného rozpočtu Všeobecnej zdravotnej poisťovne na rok 2003 sú stanoviská Ministerstva financií Slovenskej republiky a Ministerstva zdravotníctva Slovenskej republiky k predmetnému materiálu, ako i vyjadrenie Všeobecnej zdravotnej poisťovne k týmto stanoviskám. Ďakujem vám za pozornosť. Z. Martináková, podpredsedníčka NR SR: Ďakujem pánovi Gazdíkovi. Prosím ho, aby zaujal miesto určené pre navrhovateľov. Slovo dávam členovi výboru pre zdravotníctvo poslancovi Petrovi Birošovi, aby informoval o výsledku prerokovania návrhu vo výboroch Národnej rady. Nech sa páči, pán poslanec, máte slovo. P. Biroš, poslanec: Ďakujem, pani podpredsedníčka. Vážené kolegyne, kolegovia, predkladám spoločnú správu Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre financie, rozpočet a menu o výsledku prerokovania návrhu poistného rozpočtu Všeobecnej zdravotnej poisťovne na rok 2003. Ide o tlač 94. Predseda Národnej rady Slovenskej republiky rozhodnutím č. 57 z 18. novembra 2002 pridelil návrh poistného rozpočtu Všeobecnej zdravotnej poisťovne na rok 2003 Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre zdravotníctvo na prerokovanie v termíne do 29. novembra 2002. Predseda Národnej rady Slovenskej republiky vo svojom rozhodnutí určil ako gestorský Výbor Národnej rady Slovenskej republiky pre zdravotníctvo s tým, že na základe rokovaní výborov predloží Národnej rade Slovenskej republiky správu výborov o priebehu a výsledkoch rokovania o návrhu poistného rozpočtu Všeobecnej zdravotnej poisťovne na rok 2003 spolu s návrhom na uznesenie Národnej rady Slovenskej republiky. Návrh poistného rozpočtu bol predložený v súlade s § 49 zákona Národnej rady Slovenskej republiky č. 273/1994 Z. z. o zdravotnom poistení, financovaní zdravotného poistenia, o zriadení Všeobecnej zdravotnej poisťovne a o zriaďovaní rezortných, odvetvových, podnikových a občianskych zdravotných poisťovní v znení neskorších predpisov. Výbor Národnej rady Slovenskej republiky pre zdravotníctvo začal rokovať o predloženom návrhu poistného rozpočtu Všeobecnej zdravotnej poisťovne na rok 2003 28. novembra 2002. Výbor svojím uznesením č. 10 prerušil rokovanie o návrhu poistného rozpočtu Všeobecnej zdravotnej poisťovne s tým, že uvedený návrh výbor prerokuje až po schválení návrhu zákona o štátnom rozpočte Slovenskej republiky na rok 2003 v Národnej rade Slovenskej republiky. Výbor Národnej rady Slovenskej republiky pre financie, rozpočet a menu prerokoval predložený návrh dňa 26. novembra 2002. Výbor svojím uznesením č. 26 vyjadril súhlas s predloženým návrhom a odporučil Národnej rade Slovenskej republiky návrh poistného rozpočtu Všeobecnej zdravotnej poisťovne na rok 2003 schváliť s tým, že príjmy sa rozpočtujú vo výške 42 262 333 000 Sk, výdavky vo výške 42 262 333 000 Sk, v tom základný fond zdravotného poistenia predpokladá výdavky vo výške 39 704 507 000 Sk, rezervný fond vo výške 157 939 000 Sk, účelový fond vo výške 630 758 000 Sk a výdavky správneho fondu sa rozpočtujú vo výške 1 769 129 000 Sk. Výbor Národnej rady Slovenskej republiky pre zdravotníctvo pokračoval v rokovaní o návrhu poistného rozpočtu Všeobecnej zdravotnej poisťovne na rok 2003 po schválení návrhu štátneho rozpočtu Slovenskej republiky na rok 2003 v Národnej rade Slovenskej republiky dnes ráno, t. j. 12. decembra 2002. Vymeriavací základ pre platbu štátu bol schválený v zákone o štátnom rozpočte vo výške 14 % z 2 890 Sk a pre platbu NÚP bol stanovený vo výške 14 % z 3 830 Sk. Výbor súhlasil s návrhom poistného rozpočtu Všeobecnej zdravotnej poisťovne na rok 2003 s tým, že príjmy sa rozpočtujú vo výške 42 262 333 000 Sk, výdavky vo výške 42 262 333 000 Sk, v tom základný fond zdravotného poistenia predpokladá výdavky vo výške 39 704 507 000 Sk, rezervný fond vo výške 157 939 000 Sk, účelový fond vo výške 630 758 000 Sk a výdavky správneho fondu sa rozpočtujú vo výške 1 769 129 000 Sk a odporučil Národnej rade Slovenskej republiky návrh rozpočtu schváliť. Ďakujem pekne. Z. Martináková, podpredsedníčka NR SR: Ďakujem, pán poslanec, prosím, aby ste zaujali miesto určené pre spravodajcov. Otváram rozpravu k tomuto bodu programu. Písomne sa do rozpravy neprihlásil nikto. Otváram možnosť prihlásiť sa do rozpravy ústne. Uzatváram možnosť prihlásiť sa ústne do rozpravy a vyhlasujem rozpravu k tomuto bodu programu za skončenú. Ďakujem pekne. Ak sa nechce už vyjadriť pán navrhovateľ. Ďakujem pekne. Navrhujem, aby sme ešte prerokovali jeden bod programu, ktorý zapadá do tých návrhov, ktoré teraz prerokúvame. Myslím si, že to bude veľmi krátke a je to návrh poistného rozpočtu Spoločnej zdravotnej poisťovne na rok 2003 . Návrh vám bol rozdaný ako tlač 88 a spoločnú správu výborov máte ako tlač 88a aj s návrhom uznesenia Národnej rady. Návrh rozpočtu uvedie predseda Správnej rady Spoločnej zdravotnej poisťovne pán Rudolf Martančík. Nech sa páči, pán predseda, máte slovo. R. Martančík, predseda Správnej rady Spoločnej zdravotnej poisťovne: Dobrý deň. Vážená pani predsedajúca, vážené panie poslankyne, vážení páni poslanci, Spoločná zdravotná poisťovňa predkladá podľa § 22 zákona č. 280/1997 Z. z. o Spoločnej zdravotnej poisťovni návrh poistného rozpočtu Spoločnej zdravotnej poisťovne na rok 2003 (číslo parlamentnej tlače 88). Rozpočet Spoločnej zdravotnej poisťovne bol konštruovaný ako bilančne vyrovnaný. Pri jeho tvorbe bol položený dôraz na reálnosť príjmovej stránky rozpočtu so zohľadnením podrobnej kvantifikácie nákladov na jednotlivé druhy poskytovanej zdravotnej starostlivosti. V tejto súvislosti vnímame predložený poistný rozpočet do určitej miery ako nereálny, a to v tom zmysle, že nie je v ňom možné vyjadriť skutočný zámer hospodárenia s verejnými zdrojmi Spoločnej zdravotnej poisťovne a vyjadrenie jej zdravotno-politickej orientácie. Nanajvýš je možné jeho prostredníctvom len hľadať metódy účelného a efektívneho rozdelenia dosiahnutých zdrojov, samozrejme, pri uvedomovaní si ich nedostatočnosti. Východiskom zostavenia bilančne vyrovnaného poistného rozpočtu bola platná legislatíva, predovšetkým zákon o zdravotnom poistení, zákon o Spoločnej zdravotnej poisťovni, zákon o Liečebnom poriadku a návrh zákona o štátnom rozpočte na rok 2003. V príjmovej stránke poistného rozpočtu Spoločná zdravotná poisťovňa  kalkuluje  na rozdiel od  predchádzajúcich  období  so  100-percentnou platbou bežného poistného zo strany Železníc Slovenskej republiky, čím sa očakáva úspešnosť výberu poistného na úrovni 97,6 %, čo v korunovom vyjadrení predstavuje takmer 8,4 mld. Sk. Na druhej strane však bude pokračovať predpokladaným vývojom prepad ekonomicky aktívnych poistencov do sociálnej siete, čím dôjde k ďalšiemu poklesu príjmov v tejto oblasti aj v roku 2003. V rámci solidarity Spoločná zdravotná poisťovňa prispeje do zdrojov ostatných zdravotných poisťovní sumou 1,7 mld. Sk, čo je 25,6 % jej príjmov. Výdavková stránka poistného rozpočtu je konštruovaná na cieľovú sumu 7,3 mld. Sk, z toho na základnú zdravotnú starostlivosť 6,5 mld. Sk. Výdavky poisťovne sú orientované do rozhodujúcich prvkov systému poskytovania zdravotnej starostlivosti, ktorými bezo sporu sú ústavná zdravotná starostlivosť, primárna a špecializovaná ambulantná starostlivosť, výdavky na liečivá a zdravotnícke pomôcky, kúpeľná a špecifická zdravotná starostlivosť. Ako už bolo uvedené, tieto výdavky v žiadnom prípade nepokryjú reálne výkony poskytovateľov zdravotnej starostlivosti, čím aj v roku 2003 bude dochádzať k nárastu prepadu medzi potrebami a reálnymi zdrojmi ich financovania. Vážené panie poslankyne, vážení páni poslanci, Správna rada Spoločnej zdravotnej poisťovne prerokovala tento návrh a prijala uznesenie, v ktorom odporúča Národnej rade Slovenskej republiky schváliť poistný rozpočet Spoločnej zdravotnej poisťovne na rok 2003 v celkovej výške tvorby a použitia fondov 7 295 453 000 Sk. Ďakujem vám za pozornosť. Z. Martináková, podpredsedníčka NR SR: Ďakujem, pán predseda, prosím, zaujmite miesto určené pre navrhovateľov. A slovo má člen výboru pre zdravotníctvo poslanec pán Viliam Novotný. Prosím ho, aby informoval o výsledku prerokovania návrhu vo výboroch.